Hei, denne artikkelen er over ett år gammel og kan inneholde utdatert informasjon

Kvinne i 80-åra slått av tenåring - politiet ber folk om å ikke gripe inn Flere personer har ytret ønske om å oppsøke gjerningspersonene.

Innlandet politidistrikt har satt i gang etterforskning etter at en kvinne i 80-årene ble slått av en tenåring i Rena mandag kveld.

Hendelsen ble filmet og filmen er lagt ut i sosiale medier. I etterkant av dette har det kommet trusler mot vedkommende som slo kvinnen.

I en pressemelding onsdag formiddag skriver politiet at de er kjent med at flere personer har ytret ønske om å oppsøke gjerningspersonene i forbindelse med voldshendelsene som er delt på sosiale medier.

Dagbladet er kjent med at det har kommet flere drapstrusler mot tenåringen.

- Politiet har iverksatt flere tiltak og personene som var involvert i hendelsene er ikke på adressen det vises til i videoen. Politiet ønsker å ivareta alle parter i denne saker og oppfordrer publikum til å ikke gripe inn i dette, heter det i pressemeldingen.

- Skaper uro

Saken startet da politiet fikk flere meldinger som gjaldt uro og ordensforstyrrelser blant en gruppe av ungdommer i alderen 14-16 år på Rena i 22.30-tida mandag.

Politiet opplyser at de har satt inn alle tilgjengelige ressurser i arbeidet med saken og politiet er nå kjent med følgende straffbare forhold:

Vold mot en kvinne på over 80 år.

Ran av en yngre gutt.

Trusler med kniv.

Flere tilfeller av skadeverk ved at dekk på biler er skåret opp, ruter på biler er knust i tillegg til knust vindu på en av stedets puber.

Bæring av kniv på offentlig sted.

Andre ordensforstyrrelser.

Forsøk på ildsettelse.

Volden mot kvinnen skal ha skjedd etter at hun skal ha forsøkt å få dem til å stoppe å bedrive skadeverk.

- Vi vet at slike hendelser kan skape uro og utrygghet i et lokalsamfunn og vi er derfor i gang med etterforskning av saken og oppfølging av ungdommene, sier politioverbetjent Roger Næss i pressemeldingen.

- Forkastelig

Videoen har allerede fått stor spredning i sosiale medier, hvor flere personer har rettet drapstrusler mot tenåringen og ønsker om at vedkommende skal utsettes for vold.

- Jeg synes borgervernsprinsippet, som fort dukker opp i slike saker, er veldig problematisk. Handlingen som vises på videoen er forkastelig, men det er viktig å huske at man ikke kjenner hele konteksten. Det kan være forhold i livet til gutten som vi ikke kjenner til som er med på å nyansere bildet, sier Hans Marius Tessem, seniorrådgiver i Slettmeg.no, til Dagbladet.

ADVARER: Hans Marius Tessem, seniorrådgiver i Slettmeg.no og Norsis. Foto: Jan Tore Tverstrand / Norsis Vis mer

Han understreker at det er politiet som nå skal håndtere saken, og at de må få lov til å gjøre jobben sin.

- Politiet er allerede på ballen. Samtidig så er sinnet som oppstår forståelig, men det gjelder å besinne seg. Dette er ikke et forsvar av tenåringen, eller det som har skjedd, men det handler om å la politiet få gjøre jobben sin slik at de kan ivareta rettssikkerhetsprinsippene. For da kan alle aspekter av saken ivaretas, sier Tessem og legger til:

- Det er når sakene blir som vanskeligst at prinsippene er viktigst.

- Men er det egentlig mulig å vinne fram med slike oppfordringer?

- Det er en del tilfeller hvor folk ikke har tenkt på dette. Da kan man kanskje oppnå noe ved å minne folk på at vi ikke kjenner alle sider av saken. Vi vet ikke alt, og derfor er det viktig at politiet får håndtere saken.